Myǎkɔ́bɔ ai ma abé, Ǹtondôbə ényé a kɔ́bɔ̄ nálā, hədá mínā nâ: “Bǐ kɔ́bɔ̄ zā ḿbə̂ ǹkɔ́bɔ ai wa ?” 14Myǎkɔ́bɔ̄ nâ: “Ásyē Zāmbá ó nə zəzə, m̀fí dzé ányiě mə̄béndé ai áwulu ású mǎm məlunga[2] á mís mə́ Ńtondôbə miǹkunda ? 15Éyɔŋ dzí byǎyəan béndē naa mvɔ̌m ai mim̀búbún. Ńdɔ̄ fə̄ bâbuguban, bəbə̂ bə́ bod; tɔ bábōbolo Zambá, dzóm təge bɔ́ bɔ.” 16Éyə̄ ébá bámbáda Ǹtondôbə bə́ kɔ́bɔ́gɔ nálā bɔ́ a bɔ́. Hədá ńdɔ Ǹtondôbə a ngávógolo, a wógó. Ńdɔ̄ kálara etsogo mam a ngátiliban nyé ósū ású ébá bámbádā nyé, bə́ luugǔ fə̄ dzwé díé. 17Ǹtondôbə miǹkunda nyé nâ, bâyi wóge ai ma, anə́ ngab dzama, ámǒs makomozan ví. Mayi bɔ́ yēn ngɔ̄l anə́ mod a yén é mɔ́n ā syé nyē ngɔ́l. 18Abǒg tē hḿ myāyi dúgán yén ḿból sósōō mod ai m̀bə̂ mod básəlan; ḿból ényɔ́ ā syé Zāmbá ai ényɔ́ yǎ ā syē kīg nyé básəlan. 19Amú Amǒs á vīlí wázu, wádīg anə́ ńdóan ǹsǎn; mim̀bú­bún mísə ai bəbɔ bə́ ábé bə́sə̄ bâyi vəŋan bə́ ńtɔ̄á anə́ áfə̄b ḿbɔ̄b, ámōs wázū ví wâyi bɔ́ dígi, Ǹtondôbə miǹkunda énye a kɔ́bɔ̄ nálā, bâyi mǎn díg, a tádigi á kíé a kələ kwí á miǹkǎŋ. 20Hədá, é mína yǎ myāmbādā dzwé dáma, ńló dzóbō sósōō a yi mínā fyɛ, miǹkokoe míé myâyi zu ai mínā mvɔí. Myǎyi kwí, myǎkə myǎsān, anə́ bɔ́n bə́ nyǎg yā bánâ. 21Myǎyi tságadǎ bə̄bə̂ bə́ bod ai məkǒl, amú bâyi vəŋan ásǔb á məkǒl máán á sī, ámōs yā mākomozan ví, ǹkɔ́bɔ̄ Ńtondôbə miǹkunda.